Grahamstad kry nuwe naamNathi Mthethwa. Foto: GCIS/Flickr/GovernmentZA Nathi Mthethwa, minister van kuns en kultuur, het Vrydag aangekondig dat die nuwe naam van Grahamstad in die Oos-Kaap amptelik in die Staatskoerant gepubliseer is. Grahamstad sal voortaan as Makhanda bekendstaan. Volgens Mthethwa is dié dorp se naam verander om in lyn te wees met die voorskrifte en gees van die Grondwet. Ander name wat ook oorweeg is, is Rhini, Makana en Nxele, maar daar is uiteindelik op Makhanda besluit. Makhanda was ŉ Xhosa-kryger, filosoof, profeet en militêre man wat teen kolonialisme geveg het, insluitend tydens die stryd teen die Britse garnisoen by Grahamstad in 1819. Hy het ook as Nxele bekendgestaan. Grahamstad is oorspronklik vernoem na die Britse weermagbeampte, kol. John Graham, wat die troepe gelei het wat gestuur is om ongeveer 20 000 Xhosa-stamlede uit die gebied te dryf. “Naamveranderinge is ŉ internasionaal aanvaarde praktyk wat ten volle deur die Verenigde Nasies ondersteun word – lande het ŉ soewereine reg om name te standaardiseer en te besluit watter name vir spesifieke plekke gegee word en hoe dit gespel sal word. In hierdie geval is daar al vir byna 20 jaar lank versoek dat die naam van hierdie dorp moet verander, ŉ versoek wat hoofsaaklik spruit uit dit waarvan kol. Graham ŉ toonbeeld is en die bitter herinneringe wat sy naam oproep,” het Mthethwa gesê. Hy het beklemtoon dat die Waarheid- en Versoeningskommissie aanbeveel het dat geografiese landmerke hernoem word as deel van ŉ “simboliese herstel” van die ongeregtigheid van die verlede. “Ons kan sekerlik nie sê dat ons ten volle toegewyd is aan hierdie herstel as ons name soos Grahamstad behou nie,” het Mthethwa gesê. Hy het verduidelik dat die behoorlike proses gevolg is om die naamverandering te bewerkstellig, ŉ proses wat begin is deur gesprekke met lede van die publiek, akademici, politici en geskiedkundiges. Mthethwa het alle Suid-Afrikaners aangemoedig om begrip te hê vir die betekenis van die naamsverandering in die konteks van die nasionale poging om die land te transformeer.